รัฐบาลไทย-ข่าวทำเนียบรัฐบาล-กรมศุลกากรหารือกรมการขนส่งทางบกได้ข้อสรุปชัดเจน กำหนดจัดการประมูลรถยนต์และรถจักรยานยนต์ของกลาง 6 กรกฎาคม 2560 แน่นอน
วันศุกร์ที่ 30 มิถุนายน 2560
กรมศุลกากรหารือกรมการขนส่งทางบกได้ข้อสรุปชัดเจน กําหนดจัดการประมูลรถยนต์และรถจักรยานยนต์ของกลาง 6 กรกฎาคม 2560 แน่นอน
กรมศุลกากรกําหนดจัดการประมูลขายทอดตลาดรถยนต์และรถจักรยานยนต์ของกลาง โดยวิธีประมูลด้วยวาจา ในวันที่  6 กรกฎาคม 2560 ตั้งแต่เวลา 09.30 น. เป็นต้นไป ณ กรมศุลกากร คลองเตย
นายอวยชัย กุลทิพย์มนตรี รองอธิบดีกรมศุลกากร พร้อมด้วยนายเทพทัย ศิลา กรรมการผู้จัดการ บริษัท สหการประมูล จํากัด (มหาชน) ร่วมกันแถลงข่าวกรมศุลกากรกําหนดจัดการประมูลขายทอดตลาดรถยนต์และรถจักรยานยนต์ของกลาง โดยวิธีประมูลด้วยวาจา ในวันที่ 6 กรกฎาคม 2560 ตั้งแต่เวลา 09.30 น. เป็นต้นไป ณ กรมศุลกากร คลองเตย โดยมีรถยนต์ และรถจักรยานยนต์บิ๊กไบค์ ยี่ห้อต่างๆ จํานวน 291 คัน เข้าร่วมประมูลในครั้งนี้ รายได้เข้ารัฐไม่ต่ํากว่า 550 ล้านบาท
นายอวยชัย ฯ รองอธิบดีกรมศุลกากร เปิดเผยว่า จากการที่กรมศุลกากรได้แถลงข่าวยกเลิกการขายทอดตลาดรถยนต์และรถจักรยานยนต์ของกลาง จํานวน 315 คัน ที่มีกําหนดจัดขึ้นในวันที่ 29 มิถุนายน 2560 นั้น นายชูชัย อุดมโภชน์ ที่ปรึกษาด้านพัฒนาระบบสิทธิประโยชน์ทางศุลกากร และนายอวยชัย กุลทิพย์มนตรี รองอธิบดี พร้อมด้วยเจ้าหน้าที่ที่เกี่ยวข้อง ได้ประชุมหารือกรณีดังกล่าวกับนายสนิท พรหมวงษ์ อธิบดีกรมการขนส่งทางบก และคณะ โดยผลการหารือของทั้ง 2 หน่วยงานสามารถได้ข้อสรุปที่ชัดเจนเป็นที่เรียบร้อย ดังนั้นเพื่อประโยชน์ของรัฐ กรมศุลกากรจึงได้กําหนดจัดขายทอดตลาดรถยนต์และรถจักรยานยนต์ของกลางขึ้นใหม่ ในวันพฤหัสบดีที่ 6 กรกฎาคม 2560 ตั้งแต่เวลา 09.30 น. เป็นต้นไป ณ กรมศุลกากร คลองเตย โดยมอบหมายให้ บริษัท สหการประมูล จํากัด (มหาชน) เป็นผู้ดําเนินการเช่นเดิม และเพื่ออํานวยความสะดวกให้กับประชาชนที่สนใจได้มีเวลาเตรียมความพร้อม กรมศุลกากรจะเปิดให้ผู้ที่สนใจเข้าชมสภาพภายนอกรถยนต์ของกลางฯ ได้อีกครั้ง ในวันที่ 4 - 5 กรกฎาคม 2560 เวลา 09.00 - 18.00 น. ณ ลานจอดรถหน้าส่วนของกลาง สํานักสืบสวนและปราบปราม กรมศุลกากร สําหรับรถยนต์ที่มีราคาเปิดประมูลสูงสุด ได้แก่ ลําดับที่ 153 ยี่ห้อ FERRARI รุ่น CALIFORNIA T ปี 2015 เปิดประมูลด้วยราคา 20.62 ล้านบาท รถจักยานยนต์ที่มีราคาการเปิดประมูลสูงที่สุด ได้แก่ ลําดับที่ 164 ยี่ห้อ HARLEY DAVIDSON รุ่น ELECTRA GLIDE ปี 2013 เปิดประมูลด้วยราคา 620,000 บาท โดยรถยนต์และรถจักรยานยนต์ของกลาง ที่ประมูลได้ สามารถออกแบบ 32 และนําไปจดทะเบียนได้ เมื่อมีการปรับปรุงสภาพตามที่กรมการขนส่งทางบกกําหนด เป็นรถที่มีสมองกลครบถ้วน และจะต้องไม่มีสภาพเป็นรถยนต์จดประกอบ ทั้งนี้ กรณีดังกล่าวกรมศุลกากรได้ประสานแจ้งกรมสอบสวนคดีพิเศษ (DSI) และกรมการขนส่งทางบกเป็นที่เรียบร้อยแล้ว
สําหรับผู้ประสงค์จะเข้าร่วมประมูลรถยนต์ดังกล่าว สามารถลงทะเบียนและวางเงินค้ําประกันเป็นแคชเชียร์เช็คของธนาคารในเขตกรุงเทพฯ และปริมณฑล สั่งจ่ายกรมศุลกากร (พักรายได้) ได้ที่เจ้าหน้าที่รับลงทะเบียนส่วนของกลาง กรมศุลกากร ในวันที่ 4 - 5 กรกฎาคม 2560 เวลา 09.00-16.30 น. ส่วนในวันที่ 6 กรกฎาคม 2560 สามารถลงทะเบียนและวางเงินค้ําประกันได้ตั้งแต่เวลา 08.30 น. เป็นต้นไป จนกว่าจะเสร็จสิ้นการประมูล โดยการวางเงินค้ําประกันจะมีอัตราที่แตกต่างกัน คือ รถยนต์และรถจักรยานยนต์ที่เปิดราคาประมูลต่ํากว่า 1.5 ล้านบาท จะต้องวางเงินประกันคันละ 1 แสนบาท ส่วนรถยนต์และรถจักรยานยนต์ที่เปิดประมูลตั้งแต่ 1.5 ล้านบาทขึ้นไป จะต้องวางเงินประกันคันละ 2 แสนบาท อย่างไรก็ตามผู้ที่ลงทะเบียนและวางเงินค้ําประกันแล้วเท่านั้นจึงจะได้รับสิทธิเข้าร่วมการประมูลและยกป้ายเสนอราคา ทั้งนี้ผู้สนใจสามารถดูรายละเอียดเพิ่มเติมได้ที่เว็บไซต์www.customs.go.th ส่วนของกลาง สํานักสืบสวนและปราบปราม กรมศุลกากร โทร. 0 2667Ii6843 และ www.union-auction.com บริษัท สหการประมูล จํากัด (มหาชน) โทร. 0 2934 7340-8